 सोमप्रभा ते गुहसेन: पाटलिपुत्र नगरै च धर्मगुप्त नां दा इक्क बड़ा सेठ रौंहदा हा उसदी भारजा चंद्रप्रभा दै घर इक कन्यारत्न नै जनम लेया।  जमदे गै ए कन्या वचित्र गल्लां करन लगी।  ओ आपूं गै उट्ठियै बिस्तरे पर बेई जंदी ते साफ शबदें च गल्लां करदी।  उदा नेया अजीब बरता दिक्खियै घरै दियां सारियां जनानियाँ हरान परेशान होई गेइयां ते डरियां बी।  कन्या दा ए चाला दिक्खियै उदे पिता धर्मगुप्त गी बी बड़ा भै लग्गा।  ओ सूतिका दे कमरे च आइयै नकेबलै कन्या गी पुच्छन लगा- धीए!  तूं ए दस्स जे तूं साढ़े घर कुसै देवी दा अवतार ते नेई।  कन्या नै जबाब दित्ता-पिता!  में तुगी इक सिक्ख दिन्नियां तूं उदे पर जरूर चलेयां।  सिक्ख ए ऐ जे तूं मिगी सदा अपनै घर गै रखेयां ब्याहयै बगानै घर नेईं टोरेयां।  इस घरै च रौहने करी में सब्बनें दा कल्याणा करङ।  ए आखियै कुड़ी चुप्प करी गेई।  ए सुनियै उदा पिता डरी गेया।  उसनै कन्या दे जनम गी गली गोआंडै दे लोकें ते सरबंधिएं कोला छपाली रखेया।  ओ घरै अंदर गुप्तरूप कन्ने कुड़ी दी पालना करन लगी पेया।  बाहर खबर फलाई दित्ती जे कुड़ी मरी गेई ऐ।  मातपिता नै उदा नां सोमप्रभा रक्खेया।  कन्या गुप्तरूप कन्ने पिता दे घर पलन लगी पेई।  समा बीतदा गेया।  सोमप्रभा नै जोआनी च पैर पाया।  इक्क दिन ओ वंसत-उत्सव दी यात्रा दिखने लेई अपने घरै दे छतै पर चढ़ी।  गुहचंद्र नां दे इक सेठ दे पुत्रै नै उसी छतै पर खड़ोते दे दिक्खेया।  सोमप्रभा दे अलोकिक सौंदर्य गी दिक्खियै उसी इयां बझोआ जियां कुसै उदे कलेजे च छुरा मारी दित्ती होयै।  नीम-बेहोशी दी दशा ओ बड़े मुशकल घर पुज्जा।  उदी दशा गी दिक्खियै गुहचन्द्र दे पिता गी बड़ा सदमा होआ, पर उसी पुत्रै दी तरलीफा दे कारण दा पता नेईं लग्गा। 